夜來樂
作者：李賀
朝代：唐

paragraphs: 紅羅複帳金流蘇，華燈九枝懸鯉魚。
麗人暎月開銅鋪，春水滴酒猩猩沽。
重一篋，香十株，赤金瓜子兼雜麩。
五絲封青鳧，阿侯此笑千萬餘。
南軒漢轉簾影疎，桐林啞啞挾子烏。
劒崖鞭節青石珠，白騧吹湍凝霜鬚。
漏長送珮承明廬，倡樓嵯峨明月孤。
新客下馬故客去，綠蟬秀黛重拂梳。